stanford-oval/wikipedia huggingface dataset:
המדבר הגבוה (אורגון)

| --- | --- |

המדבר הגבוה של אורגון סמוך לפרנצ'גלן (אנ')
 מידע כללי
 סוג:  ערבה
 נתונים ומידות
 גובה:  בממוצע 1,200 מטרים
 כיוון:  מצפון-מערב לדרום-מזרח
 אורך:  210 קילומטרים
 רוחב:  320 קילומטרים
 שטח:  62,000 קילומטרים רבועים
 מיקום
 מיקום:  אורגון אורגון בארצות הברית ארצות הברית
 גבולות:  רכס קסקייד (מערב)  ההרים הכחולים (אנ') (צפון)  גבול איידהו (מזרח)  גבול נבדה (דרום)
 אזור:  האגן הגדול
 עיירות:  בנד, ברנס (אנ'), לייקוויו (אנ') ופרינוויל (אנ')
 קואורדינטות:  43°18′58″N 118°47′03″W﻿ / ﻿43.316053°N 118.784180°W﻿ / 43.316053; -118.784180
 
 
 מפה של אזור המדבר הגבוה של אורגון
המדבר הגבוה של אורגון (באנגלית: Oregon high desert) הוא אזור במדינת אורגון בארצות הברית הממוקם מזרחית לרכס קסקייד ומדרום להרים הכחולים (אנ'), בחלקים המרכזיים והמזרחיים של המדינה. הוא מחולק לאזור דרומי וצפוני. המדבר מכסה את רוב שטחם של חמישה ממחוזות אורגון וגובהו בממוצע 1,200 מטרים מעל גובה פני הים. האזור הדרום-מערבי הוא חלק מהאגן הגדול והדרומי-מזרחי הוא קו פרשת המים התחתון של הנהר אוויהי (אנ'). האזור הצפוני הוא חלק מרמת קולומביה (אנ'), שם כמויות גדולות יותר של גשם מאפשרות חקלאות נרחבת יותר על קרקע פרטית של גידולי אלפלפה וחציר. קרקע ציבורית באזור נמצאת בעיקר בבעלות לשכת ניהול הקרקעות של ארצות הברית, המנהלת יותר מ-78,000 קמ"ר, כולל חמישה נהרות המוגדרים כפראיים ונופיים.
אף שהמדבר הגבוה יבש במקצת, הוא צחיח רק ביחס למערב אורגון. ממוצע הגשמים השנתי באזור הוא 380 מילימטרים. אבל לעומת זאת במדבר אלבורד (אנ'), בדרום המדבר הגבוה יורדים רק 180 מילימטרים של גשם מדי שנה. בניגוד לשמו, רוב המדבר הגבוה אינו צחיח דיו כדי באמת להגדיר אותו כמדבר, ומבחינה ביולוגית, רוב האזור מסווג כבתה או ערבות.
פסגת הר סטינס (אנ') בגובה 2,968 מטרים מעל פני הים, היא הנקודה הגבוהה ביותר במדבר הגבוה. הר הגושים-המועתקים הרחב מאפיין את טקטוניקת הלוחות של טופוגרפיית אגן ורכס של המדבר הגבוה. לפני כ-16 מיליון שנה, בתקופת המיוקן המוקדמת, כיסו קילוחי לבה מהתפרצויות געשיות כמחצית משטחה של אורגון. לאחר מכן החל קרום כדור הארץ להימתח, ופינה את מקומו לפעילות געשית נוספת מלפני 15 מיליון עד 2 מיליון שנים. מספר עידני קרח במהלך תקופה זו יצרו את האגמים הגדולים במדבר הגבוה.
האקלים של המדבר הגבוה מהווה בית גידול ליונקים כמו אנטילוקפרה אמריקנית, זאב ערבות, אייל פרדי שחור-זנב, ארנבת שחורת-זנב ופומת ההרים. עופות הנפוצים באזור כוללים שכווי לענה גדול, שליו קליפורני ובז ערבות. הערער המערבי (Juniperus occidentalis) הוא העץ הנפוץ ביותר באזור, ולענה משוננת (Artemisia tridentata) ו-Eriophyllum lanatum (אנ') הם הצמחים הנפוצים ביותר באזור.
גאוגרפיה

המדבר הגבוה של אורגון ממוקם בחלק המרכזי והדרום-מזרחי של המדינה. הוא משתרע על פני כ-62,000 קילומטרים רבועים, הנמתחים כ-320 קילומטרים ממרכז אורגון מזרחה לגבול איידהו ו-210 קילומטרים ממרכז אורגון דרומה ועד לגבול נבדה. רוב האזור ממוקם במחוזות אורגון: קרוק, דשוטס, הרני, לייק ומלהיור.
המדבר הגבוה נקרא כך בשל גובהו הממוצע, כ-1,200 מטרים מעל גובה פני הים. הוא גובל בגבעות המזרחיות של רכס קסקייד ממערב, כשההרים הכחולים (אנ') של אורגון הם הגבול הגאוגרפי מצפון. המדבר הגבוה הדרומי הוא חלק מפרובינציית אגן ורכס של אמריקה הצפונית המשתרעת דרומה דרך נבדה ואריזונה ועד למקסיקו. הוא מכיל אגמים אלקליים (אנ') גדולים וצוקים גבוהים, חלקם בולטים מעל סביבתם יותר מ-600 מטרים. הר סטינס (אנ') במחוז הרני הוא הנקודה הגבוהה ביותר באזור; פסגתו נמצאת בגובה 2,968 מטרים מעל פני הים. ממזרח, האזור המדברי הגבוה של רמת קולומביה משתרע על פני הנהר סנייק ואל איידהו.
מספר נהרות זורמים באזור המדבר הגבוה. אלה כוללים את הנהר דשוטס (אנ') ויובלו הנהר קרוקד (אנ'), כמו גם את הנהרות מלהיור (אנ'), אוויהי (אנ') וג'ון דיי (אנ'), שנמצאים כולם בתוך קו פרשת המים של הנהר קולומביה. מכיוון שהמדבר הגבוה מקיף את חלקו ההידרוגרפי של האגן הגדול באורגון, נהרות קטנים יותר במדבר הגבוה זורמים לאגנים סגורים. הנהרות צ'וואוקן (אנ'), דונר ובליצן (אנ') וסילוויס (אנ') זורמים כל אחד לתוך כמה מאגמי המלח של המדבר הגבוה.
גאוגרפיה > ניצול הקרקעות

בעל הקרקע הגדול ביותר במזרח אורגון הוא ממשלת ארצות הברית. לשכת ניהול הקרקעות של ארצות הברית מנהלת למעלה מ-55,000 קילומטרים במחוזות וייל, ברנס, לייקוויו, ופרינוויל של הלשכה, שרובם נמצאים באזור המדבר הגבוה של המדינה. בנוסף, הקונגרס של ארצות הברית ייעד קטעים ספציפיים של הנהרות קרוקד, מלהיור, דשוטס, דונר ובליצן ואוויהי כחלק מהמערכת הלאומית של נהרות פראיים ונופיים.
החקלאות היא הענף הכלכלי הגדול ביותר באזור. חוות של חיות משק מנצלות שטחים גדולים של קרקע פרטית וממשלתית למרעה. חוואים מגדלים בקר לבשר וצאן בחלקים רבים של האזור. בגלל כמות המשקעים הנמוכה, רוב הגידולים דורשים השקיה. גידולים חקלאיים כוללים אלפלפה וגידולי חציר אחרים, חיטה, שיבולת-שועל, שעורה, תפוחי אדמה, בצל, סלק סוכר ונענע.
גאולוגיה

לפני בין 17 ל-15 מיליון שנים התרוממה מאגמה מאזור עמוק מתחת למזרח אורגון אל פני השטח, וגרמה לתקופה של פעילות געשית משמעותית. סדרה של קילוחי לבה פרצו מבקיעים סמוך לגבול אורגון-איידהו-וושינגטון. קילוחי הלבה אלו נעו עד 650 קילומטרים ממקורם. כמה קילוחים בודדים כיסו עד 26,000 קילומטרים רבועים עד לעומק של 30 מטרים. בסופו של דבר, כיסו קילוחי הלבה הללו חצי ממדינת אורגון, ויצרו תצורה הידועה בשם חבורת הבזלת של הנהר קולומביה (אנ'), הבסיס הגאולוגי מתחת לחלק גדול מהמדבר הגבוה.
לאחר שההתפרצויות המקוריות שככו, החל קרום כדור הארץ להימתח ולהיסדק. לפני בין 15 ל-2 מיליון שנים יצרה תופעה זו מאות הרי געש חדשים שהוסיפו שכבות נוספות של לבה על גבי חבורת הבזלת של הנהר קולומביה והותירו אחריהם מאות צינורות לבה. קילוחים חדשים אלה כיסו את השליש הדרום-מזרחי של המדינה. רבים מהרי געש וחרוטי אפר קטנים יותר מתקופה זו עדיין קיימים במזרח אורגון. לאחר מכן, יצרו הבקעים שהיו תוצאה מכך הרים גדולים של גושים-מועתקים (fault-block mountains) ברחבי האזור. ההרים בצורת מתלול והעמקים בגובה שנוצרו על ידי ההעתקים אלו יצרו את נוף טופוגרפיית אגן ורכס המהווה חלק גדול משטח המדבר הגבוה של אורגון.
במהלך 2 מיליון השנים האחרונות, סדרה של עידני קרח שינתה את הנוף. כאשר כל מעטה קרח נמס, נגר וכמות גשמים גדלה מילאו רבים מהאגנים הסגורים של האזור ויצרו אגמים גדולים. אגני אגם גוס, הרני וקלאמת התמלאו במים יחד עם אגנים רבים אחרים קטנים יותר. חלק מהאגמים התפשטו לשטח של עד 2,500 קילומטרים רבועים. עם זאת, ככל שהאקלים נעשה צחיח יותר, האגמים הגדולים הללו התכווצו. אגם גוס (אנ'), אגם הרני (Harney Lake), אגם מלהיור (אנ'), אגם סאמר (אנ'), אגם אברט (אנ') ואגמי וורנר (Warner Lakes) הם שרידים של אגמים עתיקים אלו.
אקלים

המשקעים השנתיים ברחבי אזור המדבר הגבוה של אורגון הם נמוכים יחסית, בממוצע של פחות מ-380 מילימטרים בשנה ברוב האזורים. בבנד, העיר הגדולה באזור, יורדים רק 300 מילימטרים של משקעים בשנה. ברנס (אנ') זוכה בערך ל-280 מילימטרים של משקעים מדי שנה, בעוד שברום (אנ'), במרכז מחוז מלהיור, ותחנת מזג האוויר הרשמית בחוות וייטהורס (Whitehorse Ranch) בדרום מחוז הרני מקבלים רק 200 מילימטרים בשנה ממוצעת. חלק מהאזורים ההרריים, לעומת זאת, זוכים לכמות גדולה יותר של משקעים כמו שלג. לדוגמה, בעיר הגבוהה לייקוויו (אנ') יש בממוצע כמות שלג שנתית של כ-1,700 מילימטרים.
רוב האזורים במדבר הגבוה זוכים למרבית המשקעים בחודשי החורף, והמשקעים מצטמצמים בהדרגה עד סוף הקיץ עד הסתיו. חלק מהאזורים בחלק המזרחי והדרומי של האזור זוכים לשיא המשקעים בסוף האביב ובתחילת הקיץ. לדוגמה, בהר הארט (אנ') במחוז לייק, התקופה הגשומה ביותר בשנה היא מרץ עד יוני. החודשים היבשים ביותר ברחבי המדבר הגבוה של אורגון הם יולי עד ספטמבר, אם כי עדיין יש סופות רעמים בודדות בתקופה זו.
היסטוריה > שם האזור

במאה ה-19, אזור המדבר הגבוה של אורגון היה קרוי המדבר החולי הגדול (Great Sandy Desert, שם מטעה, מכיוון שיש מעט מאוד חול באזור), מישור המרווה המתגלגלת (Rolling Sage Plain) ומדבר הלענה (Artemisia Desert). לאורך השנים, האזור נודע גם בשם הרובע הריק (Empty Quarter) של אורגון, השטח הפתוח הרחב הגדול (Great Wide Open) וארץ הבוקרים של אורגון (Oregon's Cowboy Country). כיום, תושבים מקומיים רבים מכנים אותו האאוטבק של אורגון (Oregon Outback.על משקל האאוטבק האוסטרלי). עם זאת, מדי פעם משתמשים עדיין בשמות הישנים. מגזין נשיונל ג'יאוגרפיק משנת 1996 השתמש בשם של החלוצים "המדבר החולי הגדול" ב"מפת הנוף הפיזי של ארצות הברית", כדי לזהות את הרבע הדרום-מזרחי של אורגון. עם זאת, האזור ידוע לרוב בשם "המדבר הגבוה" של אורגון. "מדבר גבוה" הוא השם הרשמי למישור במחוז דשוטס, כפי שהוכר על ידי המועצה לשמות גאוגרפיים של ארצות הברית. השמות "המדבר החולי הגדול" ו"מישורי המרווה המתגלגלת" מוכרים כשמות משניים.
צמחייה ובעלי חיים

באזור הבראשיתי בתרונות אורגון (אנ'), 24 קלומטרים מזרחית לבנד, יש צמחייה אופיינית לאזור המדבר הגבוה. הצמחים המקומיים מותאמים לשרוד על פחות מ-300 מילימטרים של גשם בשנה. הצמחים השולטים בנוף הם לענה משוננת (Artemisia tridentata) ומינים של כריזותמנוס (אנ') יחד עם עשבים עמידים כמו Festuca idahoensis (אנ') (מין של בן-אפר) ועשב חיטה כחול (אנ'). באביב יש פרחי בר מקומיים כמו Eriophyllum lanatum (אנ')‏, Diplacus nanus (אנ')‏, Eriogonum umbellatum (אנ'), קסטייחה, וקלוכורטוס (אנ'). פרחי בר אחרים הנפוצים ברחבי אזור המדבר הגבוה כוללים נורית, דלפיניום, שלהב (אנ'), רקפות וחלמית. "האזור הבראשיתי בתרונות אורגון" מכיל גם את העץ העתיק ביותר הידוע באורגון, ערער מערבי (אנ') שגילו יותר מ-1,600 שנה.
מאות מינים של בעלי חיים נמצאים בסביבת המדבר הגבוה של אורגון. במקלט האנטילופות הלאומי של הר הארט (אנ') לבדו, יש יותר מ-300 מינים, כולל 239 מיני עופות ו-42 מיני יונקים. בכל אזור המדבר הגבוה נפוצים אייל פרדי שחור-זנב, אנטילוקפרה אמריקנית, זאב ערבות, גירית אמריקאית וארנבת שחורת-זנב. בחלקים מסוימים של המדבר הגבוה נמצאים גם אייל קנדי, כבש גדול-קרניים, פומת ההרים, שונר מצוי, שועל אפור מצוי, שועל מצוי, סמרן מקריס ובונה קנדי.
יונקים קטנים יותר החיים באזור כוללים סמור ארך-זנב, מרמיטה צפון-אמריקאית, ארנבון יער, ארנב ננסי, סנאיי קרקע מהמינים Callospermophilus lateralis (אנ'), סנאי האנטילופה, ו-Urocitellus townsendii (אנ'), מין הסנאי Neotamias amoenus (אנ'), מין הירבוען חולדת קנגורו אורד (אנ') וסנאי כיס צפוני (אנ'). מיני עכברים כוללים Perognathus parvus (אנ'), עכבר חגבים צפוני (אנ'), Reithrodontomys megalotis (אנ')‏, אוגר יערוני (אנ'), נברן שדות פנסילווני (אנ') ונברן שדות אורגני (אנ'). ישנם גם מיני עטלפים רבים שחיים בשטח המדבר הגבוה של אורגון.
עופות נפוצים במדבר גבוה כוללים שכווי לענה גדול, שליו קליפורני וחקיין הערבות (אנ'). ליד אגמי המדבר הגבוה ובאזורי גדות, יש Empidonax oberholseri (אנ')‏, Setophaga petechia (אנ')‏, סבכון כיפה זהוב (אנ'), Troglodytes aedon (אנ')‏, Pipilo maculatus (אנ')‏, Euphagus cyanocephalus (אנ')‏, סטורנלה נגלקטה, סנוניות ותחמסים. מינים נפוצים נוספים כוללים ירגזי גמבל, פרוש קסיני (אנ'), פתיאלי שחור ראש (אנ'), גיבתון ירוק-זנב, Setophaga coronata‏, Geothlypis tolmiei (אנ'), קיכלי הרים כחול, עורב שחור, Colaptes auratus (אנ') ו-Leuconotopicus albolarvatus (אנ'). עופות דורסים כוללים ינשופים, נצים, בז ערבות, עיט זהוב ועיטם לבן-ראש.
גיהנום פיתוחי

פיתוח מוארך (באנגלית: Development hell; ”גיהנום פיתוחי”) הוא כינוי במדיה ובתעשיית התוכנה עבור פרויקט, קונספט או רעיון שנשארים בפיתוח במשך זמן רב במיוחד, ומשנים לעיתים קרובות צוותי פיתוח, תסריטים או אולפנים שונים לפני שהם מתקדמים לשלב ההפקה, אם הוא בכלל קורה. לפרויקטים בפיתוח מוארך יש בדרך כלל מטרות שאפתניות מאוד, והן מתעכבות בניסיון לעמוד ביעדים הללו ברמה גבוהה. הפקה מוארכת (באנגלית: Production hell, ”גיהנום הפקתי”) היא ביטוי המתייחס למצב שבו סרט נכנס להפקה אבל נשאר במצב זה במשך זמן רב מבלי להתקדם לפרסום.
המונח מתייחס גם לכל פרויקט שמטרותיו או ביצועו דעכו באופן בלתי צפוי בשלבי התכנון או הבנייה שלו, או שתאריך סיומו סטה בצורה קיצונית מתאריך הסיום הצפוי ההתחלתי שלו.
סקירה > בקולנוע

חברות בתעשיית הקולנוע קונות לעיתים קרובות את זכויות הסרט לרומנים פופולריים רבים, משחקי וידאו וחוברות קומיקס, אך עשויות לחלוף שנים רבות עד שאלו יצאו לאור כסרט מוצלח, ולעיתים קרובות דבר זה מוביל לשינויים ניכרים בעלילה, בדמויות ובטון הכללי. לא פעם, פרויקט שנמצא במצב זה למשך תקופה ממושכת יינטש על ידי כל בעלי העניין או יבוטל על הסף. מכיוון שתעשיית הקולנוע בהוליווד מתחילה פי עשרה פרויקטים ממה שהיא מוציאה לאור, תסריטים רבים יגיעו למצב הפיתוח המוארך הזה. פחות משני אחוזים מכל הספרים שזכויותיהם נקנות על ידי חברות סרטים מגיעים למעשה למסך הגדול. פיתוח מוארך קורה לרוב עם פרויקטים שיש להם פרשנויות מרובות ושמשקפים כמה נקודות מבט.
סקירה > בטלוויזיה

סדרות טלוויזיה יכולות להיות במצב של הפקה מוארכת בין עונות, וכתוצאה מכך יהיה עיכוב ארוך בין עונה אחת לאחרת. יכול גם להיות מצב של הפקה מוארכת במקרה של הפקת סדרת-בת.
סקירה > במשחקי וידאו

פיתוח משחקי וידאו יכול להיעצר למשך שנים, לפעמים למשך למעלה מעשור, לעיתים קרובות עקב העברת הפרויקט לאולפני הפקה שונים, עקב גרסות מרובות של המשחק שנוצרות וננטשות, או בשל קשיים בפיתוח תוכנת המשחק עצמה.
עסקאות החלפה

אם סרט נמצא בפיתוח אך לעולם אינו מקבל את כספי ההפקה הדרושים, אולפן אחר עשוי לבצע עסקת החלפה ולהפיק את הסרט בהצלחה. לדוגמה, אולפני סרטי קולומביה הפסיקו את הייצור של אי.טי. - חבר מכוכב אחר (1982). לאחר מכן, אולפני סרטי יוניברסל קנו את זכויות הסרט והפכו אותו להצלחה. כאשר אולפן נוטש לחלוטין פרויקט קולנועי, העלויות נמחקות כחלק מהוצאות התקורה של האולפן, ובכך מפחיתות את ההכנסה החייבת במס.
הערות שוליים

↑  "'The New Mutants' Director Josh Boone Says The Film Never Had Reshoots". Atom Insider. 9 במרץ 2020. ארכיון מ-14 ביולי 2021. נבדק ב-14 ביולי 2021. {{cite web}}:  (עזרה)
↑  Kean, Danuta (15 באפריל 2007). "No room at the Oscars: The cinemas are full of turkeys yet that brilliant novel you read three years ago has never been made into a film". The Independent on Sunday. p. 1. {{cite news}}:  (עזרה) Available via ProQuest.
↑  McDonald, Paul; Wasko, Janet (13 בדצמבר 2007). Hollywood Film Industry (באנגלית). Hoboken, New Jersey: Blackwell Publishing. p. 54. ISBN 978-1-4051-3388-3. {{cite book}}:  (עזרה)
גזוז (להקה)

| --- | --- |

חברי הלהקה, מימין לשמאל: זיו בן, מוטי דיכנה, דני סנדרסון, גרי רזניק, דני פאר, מאיר שפייזר, שלמה חממי, מזי כהן, גידי גוב
 מוקד פעילות:  תל אביב, ישראל
 תקופת הפעילות:  1978–1979
 סוגה:  רוק, פופ,  פופ רוק,  רוק קל
 כלי נגינה:  גיטרה, גיטרה בס, פסנתר, תופים, כלי נשיפה
 חברת תקליטים:  הד ארצי
 חברים
 דני סנדרסון (גיטרה, שירה) גידי גוב (שירה) מזי כהן (שירה) מוטי דיכנה (גיטרה בס, שירה) דני פאר (פסנתר) מאיר שפייזר (כלי נשיפה) גרי רזניק (כלי נשיפה) זיו בן (כלי נשיפה) שלמה חממי (תופים)
גזוז הייתה להקת פופ ורוק ישראלית, שהוקמה ב־1978 והתפרקה ב־1979.
היסטוריה

הלהקה הוקמה על ידי דני סנדרסון ואברהם דשא (פשנל). בשונה מ"כוורת", גזוז הייתה שותפות עסקית של סנדרסון ופשנל בלבד, וכל שאר חברי הלהקה הועסקו כשכירים. ההרכב כלל את מזי כהן וגידי גוב כזמרים, מוטי דיכנה כבסיסט וזמר, דני פאר כנגן פסנתר, מאיר שפייזר, גרי רזניק וזיו בן כנגני כלי נשיפה ושלמה חממי כנגן תופים. סנדרסון עצמו, אשר כתב, הלחין ועיבד את כל שירי הלהקה, שימש כזמר ונגן גיטרה. תחילה התכוון סנדרסון לצרף כצלע הנשית ללהקה את הזמרת ג'וזי כץ שהייתה באותה תקופה בשיא הצלחתה, אך כץ ויתרה עקב נסיבות אישיות. סנדרסון הציע גם ליהודית רביץ להצטרף אך זו סירבה כיוון שרצתה לשיר חומרים משלה שסנדרסון לא היה מעוניין לכלול. לאחר מכן הועלתה אפשרות לצרף את הזמרת גלי עטרי אך לבסוף הוחלט כי מזי כהן תהיה הזמרת השלישית בהרכב.
מוזיקלית הציגה "גזוז" קו של רוק רך וידידותי, המושפע מרוק'נ'רול אמריקני של שנות השבעים, עטוף בעיבודים עשירים (קולות וסקציית כלי נשיפה) כשתפקידי השירה התחלקו בין גוב, סנדרסון, כהן ודיכנה. בדומה לכוורת, מילות השירים הרבו לכלול נושאים הומוריסטיים ומשחקי מילים ורבים מהם הפכו ללהיטים בתחנות הרדיו, בהם "רוני", "אמא ודני", "חללית", "תה עושה סחרחורת", "תשע בכיכר" ו"לכבוד הקיץ".
הלהקה השיקה את שיריה בקליפים ששודרו בתוכנית "עוד להיט" .
אלבומה הראשון של הלהקה, "גזוז", הכיל את הלהיטים: "תשע בכיכר", "היא לא תדע", "אמא ודני" ו-"גוביינא". האלבום נמכר ב-70,000 עותקים. הלהקה הספיקה להוציא אלבום נוסף בשם "גלגול שני", לפני שסנדרסון החליט על פירוקה ב-1979.
בעקבות הצלחת האלבום, נבחרה גזוז באותה שנה, 1979, ללהקת השנה במצעד הפזמונים התשל"ט של רשת ג'. בנוסף, נבחרה ללהקת השנה בתחום הבידור באירוע בחירת אנשי השנה של העיתון מעריב.
היסטוריה > לאחר פירוק הלהקה

שיתוף הפעולה בין סנדרסון וגוב התחדש כעבור שנה, בלהקת "דודה".
בשנת 1990 יצא האלבום "20 הלהיטים" - האוסף היחיד של שירי הלהקה, שכלל את כל שירי האלבום הראשון "גזוז" וכן תשעה מתוך 13 שירי האלבום השני "גלגול שני", (כולל הקלטה מחדש של השיר "היא התיישבה ליד פסנתר" מ"גלגול שני"). בשנת 2002 יצאה מהדורה שנייה לאלבום אוסף זה, שכללה 6 שירים נוספים של הלהקה (מתוכם 3 שירים נוספים מ"גלגול שני" שלא ראו אור במהדורה הקודמת של האוסף).
הלהקה התאחדה פעמיים: בערד בשנת 1993, בהרכב חלקי אך עם אפרים שמיר בתור אורח מיוחד, ובשנת 1996 בתוכניתו של דני סנדרסון בערוץ הראשון (בהרכב כמעט מלא, ממנו נעדר רק דני פאר, ובתגבור של רועי זו-ארץ וניצן עין הבר שהיו נגניו של סנדרסון באותה תקופה).
ב-2014 הופיעו סנדרסון, גוב וכהן במסגרת המופע "דני גידי וחברים" ובו הם שרו רבים מלהיטי הלהקה.
היסטוריה > מחוות

בשנת 2009, לרגל שלושים שנה לפירוק הלהקה, העלו הקומיקאים גורי אלפי, רועי בר-נתן וטלי אורן מופע מחווה ללהקה בו שרו רבים מלהיטיה. עקב הצלחת המופע יצאו השלושה לסיבוב הופעות נוסף בקיץ 2011, תחת השם "לכבוד הקיץ" (על שם אחד מלהיטי הלהקה) ואף הפיקו קליפ וידאו כמחווה לעטיפת התקליט הראשון. בחלק מן המופעים השתתף גם דני סנדרסון עצמו כזמר אורח והסיבוב ככלל זכה להצלחה.
דיסקוגרפיה

"גזוז", הד ארצי (1979)
"גלגול שני", הד ארצי (1979)
"20 הלהיטים" - אלבום אוסף, הד ארצי (1990)
הערות שוליים

↑  על זיו בן, ראו באתרו האישי
↑  "ציפורי לילה מתגעגעות", גל"צ, 11 ביולי 2010
↑  "ציפורי לילה מתגעגעות", גל"צ, 20 בנובמבר 2011
↑  יואב קוטנר, תקליטים חדשים: להקת גזוז (הד ארצי), מעריב, 17 במאי 1979
↑  יואב קוטנר, תקליטים חדשים: גזוז, גלגול שני (הד ארצי), מעריב, 13 בדצמבר 1979
↑  שרי שינמן, תשיעיה בקונכיה, מעריב, 27 בדצמבר 1979
| --- | --- |
בקרת זהויות :  NLI: 987007302875605171  MusicBrainz: 91495a49-ec83-4a0a-98f2-5662290d83d2  VIAF: 129554683   WorldCat (עם VIAF): 129554683
קולומבוס דלאנו
ראשית חייו

קולומבוס דלאנו נולד בעיירה שורהאם (אנ') שבוורמונט. הוריו היו ג'יימס ולוסינדה (לבית בייטמן) דלאנו. משפחת דלאנו הייתה משפחה ממוצא צרפתי, ובן המשפחה הראשון שלה באמריקה, פיליפ דלאנו, הגיע מהולנד ב-1621 על סיפון האנייה "פורצ'ן (אנ')", האנייה האחות של המייפלאואר. דלאנו ויוליסס ס. גרנט היו דודנים רחוקים, ורבי-סביהם היו אח ואחות. בן נוסף ידוע של משפחת דלאנו היה הנשיא פרנקלין דלאנו רוזוולט, נצר למשפחת דלאנו מצד אמו, שרה, והוא נקרא על שם דודה, פרנקלין יוז דלאנו.
ב-1815, כשהיה בן שש, נפטר אביו של דלאנו, ודודו, לותר בייטמן, שהיה הדמות העיקרית שגידלה אותו, לקח את המשפחה תחת חסותו. ב-1817 עברה המשפחה למאונט ורנון (אנ') שבאוהיו, שם התגורר דלאנו עד יומו האחרון. לאחר סיום לימודיו בבית הספר היסודי הוא עבד במפעל צמר ובעבודות אחרות, ועוד כשהיה נער היא הגיע למצב שבו הוא פרנס את עצמו.
לאחר שהחל לימודי משפטים בקריאה עצמית, הוכשר דלאנו בשנים 1830–1831 באופן רשמי על ידי עורך הדין ממאונט ורנון, הומסטר קרטיס, ובסיומן הוא התקבל ללשכת עורכי הדין. דלאנו החל להיות פעיל בפוליטיקה במסגרת המפלגה הלאומית הרפובליקנית ולאחר מכן כחבר המפלגה הוויגית, וב-1834 הוא נבחר כתובע של מחוז נוקס. ב-1836 הוא נבחר לתפקיד פעם נוספת ושימש בו עד 1839.
ביולי 1834 נשא דלאנו לאישה את אליזבת ליוונוורת' ממאונט ורנון, בתם של מ. מרטין ליוונוורת' וקלרה שרמן ליוונוורת'. ילדיהם היו אליזבת, שנישאה לכומר ג'ון ג. איימס מוושינגטון הבירה וג'ון שרמן דלאנו, איש עסקים שעבד עם אביו במחלקת הפנים.
כהונה ראשונה כחבר בית הנבחרים

ב-1844 נבחר דלאנו לבית הנבחרים של ארצות הברית לאחר שהופיע על פתקי ההצבעה במקומו של סמואל וייט הבן, שנפטר לאחר שזכה במועמדות המפלגה הוויגית. בבחירות הכלליות הוא הביס את מועמד המפלגה הדמוקרטית קיילב ג'. מקנלטי (אנ') בהפרש של 12 קולות בלבד. דלאנו כיהן בבית הנבחרים בשנים 1845–1847 והיה חבר הוועדה לענייני קצבאות הנכים (אנ'). הוא נשא נאום שגינה את מלחמת ארצות הברית-מקסיקו, שבזכותו הוא זכה להכרה לאומית כמתנגד לעימות זה. ב-1846 בחר דלאנו שלא להתמודד לתקופת כהונה נוספת בבית הנבחרים, ותחת זאת הוא החל לנהל מסע לבחירתו כמועמד המפלגה הוויגית למשרת מושל אוהיו ב-1848. בבחירות שהתקיימו בינואר אותה שנה בוועידת המפלגה הוא הפסיד בהפרש של שני קולות לסיברי פורד. פורד המשיך והביס את מועמד הדמוקרטים ג'ון ב. ולר וכיהן בתפקיד תקופת כהונה אחת. בסופו של דבר היה דלאנו מעורב בכמה מיזמים עסקיים. ב-1850 הוא הקים את חברת הבנקאות המצליחה שפעלה בוול סטריט, "דלאנו, דנלווי ושות'", שהתמחתה באיגרות חוב לענף הרכבות. החברה החזיקה גם סניף בסינסינטי ופעלה במשך חמש שנים. דלאנו גם היה חוואי מצליח שעסק בגידול כבשים ושימש כנשיא האיגוד הלאומי של מגדלי הצמר ונשיא איגוד מגדלי הצמר של אוהיו. הוא גם היה פעיל בתחומי עיסוק נוספים. הוא שימש כנשיא חברת הרכבות "ספרינגפילד, מאונט ורנון ופיטסבורג", וכמייסד "הבנק הלאומי הראשון של מאונט ורנון", שמאוחר יותר הוא שימש כנשיאו.
הצטרפותו למפלגה הרפובליקנית

לאחר התפרקות המפלגה הוויגית הצטרף דלאנו למפלגה הרפובליקנית החדשה. ב-1860 הוא היה נציג לוועידה הלאומית של המפלגה, ותמך במועמדותו של אברהם לינקולן לנשיאות. בשנה שלאחר מכן הוא שימש כראש צוותו של מושל אוהיו ויליאם דניסון, וסייע בגיוס הכוחות לצבא האיחוד וציודם בתחילת מלחמת האזרחים האמריקאית. ב-1862 היה דלאנו מועמד למושב בסנאט של ארצות הברית שהוחזק בידי בנג'מין וייד. בשל שליטת הרפובליקנים באספה הכללית של אוהיו, הייתה הזכייה במועמדות בטוחה. דלאנו כמעט וניצח, ובסופו של דבר הפסיד לווייד בהפרש של שני קולות בלבד. ב-1863 כיהן דלאנו בבית הנבחרים של אוהיו והיה בעל תפקיד מרכזי בקידום החקיקה לתמיכה במאמץ המלחמתי של האיחוד.
שובו לקונגרס

דלאנו נבחר פעם נוספת לבית הנבחרים ב-1864 וכיהן בו בשנים 1865–1867. במהלך תקופת כהונתו זו הוא היה יושב ראש ועדת התביעות של הבית. נראה היה שהוא יפסיד בבחירתו מחדש ב-1866, אך הוא התמודד בבחירות בהצלחה מול ג'ורג' ו. מורגן (אנ') וכיהן בבית הנבחרים בשנים 1868–1869. לאחר מלחמת האזרחים תמך דלאנו בתהליך שיקום ראדיקלי, בהאמינו שהדרום היה בכאוס ושמעורבות פדרלית במדינות הדרום, כולל של הצבא, הייתה נחוצה כדי לשמור על השלום. בבחירות של 1868 הוא לא התמודד לבחירה מחדש.
שובו לקונגרס > נאום השיקום

בספטמבר 1867 נשא דלאנו נאום על תהליך השיקום בעיר איטון (אנ') שבאוהיו, בו הוא אמר שלנשיא אנדרו ג'ונסון אין סמכות חוקתית להקים ממשל אזרחי במדינות הקונפדרציה לשעבר. דלאנו טען שהקונגרס, לא הנשיא, "נדרש להקים את הממשלות האזרחיות במדינות אלו". להשקפתו, ג'ונסון והדמוקרטים הדרומיים, שקודם לכן תמכו בקונפדרציה, קשרו קשר להפיל את הקונגרס באמצעות חתירה תחת סמכותו לחוקק חוקים הנוגעים לשיקום בדרום. כהוכחה ציטט דלאנו את נאום "להתנדנד סביב למעגל (אנ')" של ג'ונסון מספטמבר 1866, שבו אמר הנשיא שהחקיקה הלאומית הייתה "קונגרס מעמיד פנים". בנוסף, דלאנו סבר שג'ונסון קשר קשר להדיח את יוליסס ס. גרנט מתפקידו כגנרל המפקד של הצבא בשל תמיכתו של גרנט בתהליך השיקום של הקונגרס. כתוצאה מכך תמך דלאנו בהדחתו של ג'ונסון והעברתו מתפקידו, וטען שגרנט צריך לקבל הגנה מהקונגרס מפני כל ניסיון של ג'ונסון להדיחו. ללא ידיעתו של דלאנו, ב-11 באוגוסט אותה שנה הסכים גרנט להצעתו של ג'ונסון לשמש כממלא מקום מזכיר המלחמה, ובמקביל ימשיך לשרת כגנרל המפקד של הצבא. על פי חוק הקביעות במשרה (אנ'), המינוי היה אמור להיות זמני עד למושב החדש של הסנאט שיתכנס שוב בינואר 1868, ואז הדחתו של מזכיר המלחמה אדווין סטנטון הייתה אמורה להיות מאושרת או להידחות. ג'ונסון וגרנט הסכימו על מינויו הזמני של גרנט על אף שהם הודו במפורש על אי ההסכמה ביניהם על מדיניות השיקום.
נציב שירות הכנסות הפנים

דלאנו המשיך להיות פעיל בפוליטיקה ובבחירות לנשיאות של 1868 תמך בבחירתו של גרנט. כאשר הושבע גרנט לנשיאות במרץ 1869, הוא מינה את דלאנו כנציב שירות הכנסות הפנים. בתפקיד זה שימש דלאנו עד אוקטובר 1870. כנציב ניסה דלאנו בהצלחה חלקית לגבות מיסים פדרליים על מוצרי אלכוהול וטבק שיוצרו בתחומי הטריטוריה האינדיאנית. פריטים אלו יכלו להיות מיוצרים למכירה עם פטור ממס בתחומי הטריטוריה, אך היצרנים מכרו אותם באופן שגרתי במדינות הסמוכות ללא תשלום מס. הוא גם הפגין חוסר רצון או חוסר יכולת להתמודד עם ההונאה שנודעה בשם טבעת הוויסקי (אנ'). על אף שקיבל אזהרות על שחיתות, כולל מתן שוחד לפקידים פדרליים וכשל בגביית מיסים, לא נקט דלאנו בפעולות רבות. השירות לא ניסה למנוע את הייצור והמכירה הבלתי חוקיים של הוויסקי באזורים אלו. ב-31 בינואר 1870 נתפסו בפשיטה של שירות הכנסות הפנים בג'ורג'יה 18 מזקקות ויסקי בלתי חוקיות ומפעיליהם נעצרו. פעולות טבעת הוויסקי נבלמו בסופו של דבר ב-1875, במהלך תקופת נשיאותו השנייה של גרנט, על ידי מזכיר האוצר בנג'מין בריסטו. מנהיג טבעת הוויסקי, ג'ון מקדונלד, היה מכר של גרנט וביקש ממנו לקבל מינוי פוליטי כמפקח הראשי על הכנסות הפנים באזור סנט לואיס. גרנט הנחה את דלאנו למנות את מקדונלד על פי בקשתו. בסופו של דבר הורשע מקדונלד בהונאה ובגנבה וריצה 17 חודשי מאסר. בסך הכול חקירת פרשת טבעת הוויסקי הניבה 110 הרשעות. מזכירו האישי של גרנט, אורוויל בבקוק (אנ'), היה מעורב גם הוא בפרשה, אך זוכה במשפט לאחר שגרנט הגיש עדות בכתב לטובתו. בנוסף שמו של דלאנו טוהר מחשד במעורבות בשערורייה אחרת שגם אליה היה קשור בבקוק, "פרשת טבעת הזהב", או "יום שישי השחור (אנ')" של 1869, שהתפוצצה כאשר אנשי כספים מניו יורק ניסו להשתלט על שוק הזהב ב-24 בספטמבר אותה שנה. בפרשה זו היו מעורבים גם דניאל בטרפילד (אנ'), עוזר הגזבר של ארצות הברית (אנ'), וגיסו של גרנט, אייבל קורבין (אנ'). בטרפילד אולץ להתפטר באוקטובר. שמו הטוב של דלאנו כאדם בעל יושרה אישית לא הועמד בספק, תנאי שהיה נחוץ למנותו לתפקידו הבא כמזכיר הפנים של ארצות הברית.
מזכיר הפנים של ארצות הברית

ב-1870 התפטרו התובע הכללי אבנעזר רוקווד הואר ומזכיר הפנים ג'ייקוב דולסון קוקס וגרנט מינה את דלאנו למזכיר הפנים. בתפקיד זה הוא כיהן מ-1 בנובמבר 1870 ועד התפטרותו ב-19 באוקטובר 1875, תקופה של כמעט 5 שנים. בכך היה דלאנו לאדם שהחזיק בתפקיד מזכיר הפנים, האחראי על מחלקת הפנים, המחלקה הגדולה ביותר בממשלה הפדרלית, לתקופה הארוכה ביותר במהלך המאה ה-19. בתקופת כהונתו של דלאנו כמזכיר הפנים, הוא התמודד עם מספר סוגיות קריטיות והמחלקה שבניהולו התרחבה באופן מהיר. דלאנו דחה את הרפורמות של השירות הציבורי שניסה להנהיג קודמו בתפקיד והשיב את המחלקה למצב בו נקבעו המינויים בה על פי שיקולים של פטרונות פוליטית.